# Alv Erlingsson (yngre)

### Fra Wikipedia, den frie encyklopedi

Jarl Alv Erlingsson segl (tegning) dannet grunnlaget for Sarpsborgs kommunevåpen.

Alv Erlingsson, norsk jarl, d. 1290, var sønn av hertug Skule Bårdssons nevø, og var da en tremenning av kong Magnus Lagabøte, han var sønn av baron Erling Alvsson av Tornberg på Ringerike og moren Kristin. Alv var sønnesønn av jarl Alv Erlingsson (eldre) (d. ca. 1240, som han ikke må forveksles med). Han hørte til Tanberg-ætten fra Ringerike og var en sentral mann i formynderkretsen rundt kong Eirik Magnusson.

Alv Erlingsson er kjent for sin aggressive piratvirksomhet mot danske og tyske handelsskip og provoserte fram Norges krig med Danmark i 1289. Han smykket seg med storslagne titler, som «Comes de Saresburg», greve av Sarpsborg. Alv Erlingssons segl dannet senere grunnlaget for Sarpsborg byvåpen.

## [rediger] Bakgrunn

Da faren Erling døde i 1283 arvet Alv Erlingsson ættegården og lenet Borgarsysla (tidligere del av Vingulmark, var fra 1200-tallet og ut middelalderen navn på det embetsdistriktet som ble bestyrt av sysselmannen i Borg (Sarpsborg) og tilsvarer dagens Østfold).

Allerede 1276 var Alv Erlingsson med sin far Erling voldgiftsmann for den norske regjeringen og forsøkte å megle mellom kong Valdemar Birgersson av Sverige (1243-1302) og hans bror hertug Magnus Ladulås (ca. 1240 – 1290) etter det svenske opprøret mot svenskekongen i 1275.

Fra 1277 finnes et brev fra kong Valdemar av Sverige til Alv Erlingsson og Audun Hugleiksson som ber om vern for Malmøborgeren Godekinus, originalen er i Lübech Staatsarchiv, Svecica nr. 7a.

I 1280 deltog Alv Erlingsson i høvdingmøtet etter kong Magnus Lagabøtes død (1263-1280) hvor et formynderstyre ble etablert blant «De beste menn» ettersom Eirik Magnusson (ca. 1268 - 1299) var umyndig. Broren Håkon (1270 - 1319) ble hertug over det meste av Østlandet. I kulissene satt enkedronning Ingeborg, men ikke uten makt og Alv Erlingsson ble hennes yndling.

## [rediger] Nordtysk handelsblokade

I 1282 forsøkte rådsregjeringen å begrense tyske handelsmenn innflytelse i Norge, og tyske kjøpmannsvarer ble beslaglagt i Bergen i 1283. Handelsmennene svarte med å organiserte et nordtysk forbund av territoralfyrster og østensjø- og nordsjøseder hvor vendiske stedene med byen Lübeck i sentrum dannet en blokade av Norge. Danske kong Erik Klipping sluttet seg til blokaden. Som høvedsmann på Sarpsborg var Alv Erlingsson fører i krigen i 1284 og 1285.

Alv Erlingsson utrustet flere kaperskip, nærmest på eget initativ, og som havn og base for virksomheten valgte han Isegran ved Glommas utløp. Fra Isegran seilte han rundt i Skagerrak og Kattegat og oppbrakte tyske frakteskuter. Han slo også til mot handelsbyer som Horsens på Jylland og Kalundborg på Sjælland, herjet på Skagen nord i Danmark og ved Skanør i danske Skåne, og unnlot heller ikke å plyndre nøytrale skip fra Frisland.

De tyske handelsmennene kunne ikke bare uvirksomme godta dette, og de mobiliserte en hel flåte av kogger. Det bremset nordmannen en del, men Alv Erlingsson trakk seg ikke tilbake før han hadde plyndret ytterligere ni kogger. Om dette forteller en dansk folkevise:

    Hr. Alf han hugg til han var mod,
    Han sto i femten Ridderes Blod;
    Så tog han alle de Kogger ni
    Og sejlede dermed til Norge fri.
    Og der kom tidende til Rostock ind,
    Der blegned saa mangen Rosenkind.
    Der græd Enker og der græd Børn,
    Dem hadde gjort fattig den skadelige Ørn.

Svenskekongen Magnus Birgersson, som hadde etterfulgt broren Valdemar, måtte megle og Norge måtte betale en uhyrlig erstatning på 6 000 mark sølv ved Kalmar-dommen. Tyske handelsmenn fikk oppreisning, erstatning og tilgang til handel i Norge, men ikke nord for Bergen. Med en separat fred med tyskerne rettet Norge oppmerksomheten tilbake mot Danmark

Sannsynligvis hadde Alv Erlingsson på egen hånd provosert fram blokaden ved gjentatt kaperangrep på tyske skip fra festningen Isegran ved Glommas munning. I 1286 fikk han jarltittelen etter påtrykk fra enkedronning Ingeborg for at han skulle lede rustninger mot Danmark. Alv ble sendt til England for låne en stor sum penger, og dokumenter fra 1286 viser at også klarte det. Med kong Edvard I av Englands tillatelse vervet han også krigsfolk i engelske havner.

## [rediger] Krig med Danmark

I november 1286 blir kong Erik Klipping myrdet og en rekke danske stormenn flykter til Norge etter at de blir anklaget for mordet og får eiendommene konfiskert. Disse stiller seg til norsk disposisjon. Norge vil ha kontroll over den gamle norske besettelsen Halland. I 1289 går en stor norsk leidangsflåte med danske fredløse inn i danske farvann. Etter nye norske leidangstog i 1293 og 1295 innleder Erik Klippings sønn og etterfølger, kong Erik Menved (1286-1319) fredsforhandlinger som Norge i utgangspunktet kommer godt ut av.

I 1287 dør enkedronning Ingeborg, Alv Erlingssons høye beskytterinne. Da Borgarsyssel var enkedronningens egen eiendom la hertug Håkon området under sitt eget herredømme. Hertug Håkon var lite begeistret for enkeltpersoners selvstendige makt i og utenfor regjeringsrådet og han kritiserte Alv Erlingssons sjørøveri og herjinger.

## [rediger] Alv gjør opprør mot Norge

Alv Erlingsson var vant til å sette makt bak egne krav. Kanskje hadde han forbilder i de danske kongemorderne. Uansett, i 1287 seiler han inn i hertug Håkons territorium, inn Oslofjorden og angriper den fraværende hertug Håkons besfestning, tar Håkons høvedsmann Hallkjell Agmundson Krøkedans til fange, og stakk fyr på store deler av byen, blant annet brant også Bispeborgen. Høvedsmannen blir tatt med til Isegran hvor han senere blir myrdet.

Kong Eirik og hans bror kunne ikke la være å svare på dette uhørte angrepet. Det var stabiliteten i kongeriket som sto på spill og det norske aristokratiet sluttet seg fullt opp om kronen. En hær rykket ut mot Isegran og jarlens sterke hær på opptil 260 mann ble slaktet ned. De henger åtte av hans ledere, men Alv Erlingsson selv greier med nød og neppe å rømme til Sverige.

## [rediger] Henrettelse

Fra Sverige gjenopptar han sitt gamle sjørøveri til plage fra de nordiske kongerikene i ytterligere tre år. Det fortelles at det var en gammel uvenn fra hans skoletid som sørget for at han ble tatt til fange ved Skånekysten i Helsingborg i 1290. Da han ble ført fram for den danske dronningen i Helsingborg, reiv og slet han i kjettingene mens han brukte grov munn mot henne. Dø ville han uansett og dommen ble henrettelse ved radbrekking. Den sto for henrettelsen var ridderen David Thorstensen Hack, som kanskje hadde et lite nag til Norge etter at Folke Algotsson i 1288 flyktet med hans forlovede frøken Ingrid til Norge.

Radbrekking kommer fra det tyske ordet rad (hjul) og brechen (brekke), og besto i at den dømte ble surret fast til en benk. Etter at en prest hadde lest velsignelsen og samtidig godkjent at ting var slik de skulle være, gikk henrettelsen sin gang. Med en stor klubbe av tre begynte man slå beinene i stykker. Besvimte den dømte stoppet man opp og gjenoppvekket ham til de kunne fortsette. Hvor lenge man kunne holde på varierte, men mange kunne holde ut i flere timer før livet gikk tapt. Det siste slaget ble gitt med en stor, firkantet klubbhammer som ble slått mot hjertet. Slik døde Alv Erlingsson i kongeriket Danmark.

I 1292 ble fribytter Alv Erlingssons benrester ført fra Helsingborg til Tunsberg av hans svoger Tore Håkonsson og sannsynligvis begravet der.

Alv Erlingssons opprør mot kronen må ha gjort et stort inntrykk på hertug Håkon. Bare noen få dager etter at han i 1299 ble kronet som konge lot han stormannen Audun Hugleiksson arrestere og lot ham sitte tre år i fengsel før han lot ham henge som en annen tyv og niding. I 1308 kom han med den berømte forordningen hvor han avskaffer alle jarle- og lendmannsverdigheter, unntatt for de av kongeslekt, under den uklare begrunnelsen «ymse menns framferd i landstyringen både da vi brødre var barn, og nå i senere tid.»

At Oslo kunne bli angrepet skremte ham også og viste at det trengtes et fast vern. En gang på 1290-tallet satte kong Håkon i gang byggingen av Akershus festning som skulle bli en av de sterkeste festningene i Norden. Han anla også Båhus festning og Vardøhus festning.

## [rediger] Festningen Isegran

Isegranhalvøya stikker ut fra Kråkerøy og deler Glommas utløp i to. Jarlen av Borgarsyssel, Alv Erlingsson, hadde en liten festning her bygget i tre og stein på slutten av 1200-tallet. Tømmerborg ble ødelagt i 1287 av kongens store hærstyrke. Isegran i Fredrikstad ble først gang omtalt i 1287 i islendingen Gottskalks annalar.

I dag er ingen spor av Alv Erlingssons festning, men restene av skansen ble en del av Fredrikstads forsvarsverker på midten av 1600-tallet. Tårnet på Isegran ble bygd i tidsrommet 1674-1742, og senere betydelig restaurert. På 1670-tallet ble Isegran forsterket for moderne krigføring og admiral Peter Wessel "Tordenskjold" brukte det som en viktig base under Den store Nordiske krig. Isegran var fram til 1680 også landets eneste orlogshavn. På Isegran står for øvrig Fredrikstads eldste trebygning - det over 300 år gamle «Empirehuset».

Sarpsborg bys emblem består av en bjørn og en borg. Det er basert på et originalt segl som jarl Alv Erlingsson gjorde i 1285.

## [rediger] Etterspill

Alv Erlingsson blir av noen i ettertid sett på som en slags «aller siste viking», den siste forsvarer av Norge mot det tyske handelsherredømmet. Hans virksomheter har både vært karakterisert som stort sjømannsskap og som grovt og simpelt sjørøveri.

### [rediger] Folkeviser

Både Audun Hugleiksson og Alv Erlingsson dukket opp i folkeviser senere, og Audun som sannsynligvis var uskyldig ble hurtig den skyldige i folks øyne og framstilt som en stor skurk, mens Alv som beviselig overfallsmann, morder og sjørøver, ble heroisk skildret og kalles for «Milde herr Alf». Senere skjer det en språklig misforståelse hvor «milde» blir omgjort til «Mindre-Alf». Det er ingenting som tyder på at han var liten av vekst, heller tverimot.

Absalon Pedersson Beyer har i Om Norgis Rige sitert og omtalt et par viser med tilknytning til Bergen: om Alv Erlingsson og om den «falske Margrete» som ble brent på Nordnes i 1301. Disse visene har delvis samme historiske bakgrunn som «Sir Patrick Spens» og Jon Remarsson-visene.

### [rediger] Slekt

Om Alv Erlingsson var gift eller hadde barn er uklart.

En Eystein Aslakson som fikk bispeembede i Oslo sies å være i slekt med Alv Erlingsson. En annen påstått slektning er den nåværende dronning Sonja.

### [rediger] Teater

Galeicompagniet har i samarbeid med Østfold Teater i forbindelse med «Tall Ships Race» i Fredrikstad oppført en utradisjonell historisk teaterforestilling kalt «To helter – et hav» med skuespillere og sirkus-artister. Her møtes de historiske skikkelsene Alv Erlingsson og Peter Wessel Tordenskiold.

Hentet fra «http://no.wikipedia.org../../../a/l/v/Alv_Erlingsson_%28yngre%29_33ba.html»

Kategorier: Personer fra norrøn tid | Middelalderen | Dødsfall i 1290 | Pirater

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk